## El Consell impulsa amb 30.000 euros la investigació en servicis socials a través d’un conveni amb la UNED Alzira

*** L’acord permet desenrotllar projectes sobre ètica, innovació, autonomia, salut mental i intervenció amb col·lectius vulnerables
* Per a enguany es preveu investigar en matèria de Tecnologia Immersiva amb intel·ligència artificial per a combatre la soledat no desitjada en persones majors**

El Consell ha aprovat un conveni entre la Vicepresidència Primera i Conselleria de Servicis Socials, Igualtat i Vivenda i el Centre Associat a la UNED Alzira-València Francisco Tomás y Valiente per al foment de la investigació aplicada i les bones pràctiques en l’àmbit dels servicis socials durant l’exercici 2025, per un import de 30.000 euros.

El conveni definix cinc línies prioritàries d’actuació: la promoció de l’ètica i les bones pràctiques professionals; la innovació en l’organització i gestió dels servicis socials; l’impuls de l’autonomia personal; l’atenció a la salut mental des de la intervenció social i el treball amb col·lectius en situació d’especial vulnerabilitat.

Per a enguany, i vinculat a la innovació en el sistema de servicis socials valencià, es preveu investigar en matèria de Tecnologia Immersiva amb intel·ligència artificial per a combatre la soledat no desitjada de manera activa en persones majors, mitjançant el projecte TIIA-CoSAM.

El seu objectiu és desenrotllar una prova de concepte d’un sistema intel·ligent immersiu que, usat en col·laboració amb els servicis socials de la seua respectiva localitat de residència, ajuda les persones majors a mantindre’s actives alhora que combat la soledat no desitjada.

Este acord forma part d’un paquet de convenis subscrits amb totes les universitats públiques i privades de la Comunitat Valenciana per a la construcció conjunta d’una xarxa sinèrgica i complementària d’investigació i innovació en matèria de servicis socials.

Té com a fi la millora de la vida de les persones usuàries de servicis socials atenent les seues necessitats emergents de la millor forma possible, a través de nous instruments, tecnologia, programes i servicis innovadors, tenint com a base el coneixement científic i les bones pràctiques, tot ells per a millorar la qualitat de centres, servicis i programes d’atenció a les persones.

Fecha: 30/09/2025